TREBIŠOV. Mimoriadne dôležitý šesťbodový súboj dvoch mužstiev poriadne namočených do boja o záchranu sa odohral v stredu popoludní na trebišovskom štadióne.Prečítajte si tiež:Čítajte
Domáci Slavoj hostil v rámci 25. kola druhej ligy prešovský Tatran, teda svojho tabuľkového suseda.
Východniarske derby bolo presne také, ako zápasy o záchranu bývajú. Bojovné, nervózne, s množstvom nepresností a s minimom šancí.
Napokon ho zvládli lepšie Zemplínčania, ktorí zeleno-bielych zdolali po presných zásahoch Lopeza Da Silvu Juniora a Jána Nováka 2:0.
Jeseň pokašľali, teraz musia bojovať
O osude stretnutia rozhodla päťminútovka v polovici druhého dejstva hry, keď Trebišovčania vsietili dva rýchle góly, na ktoré už jaloví Prešovčania odpovedať nedokázali.Prečítajte si tiež:Čítajte
"Od prvého jarného kola je pre nás každý zápas šesťbodový, takže sme si už na ten tlak aj zvykli. Doma sme veľmi silní, čo sme opäť potvrdili. Som rád, že sme zvládli ďalší súboj, aj keď dlho to bolo bez gólov. Cez prestávku sme si povedali to, aby sme hrali svoju hru a upokojili sa. Boli sme trpezliví, a to nám prinieslo aj zaslúžené ovocie v podobe dvoch gólov," spokojne hovoril obranca Slavoja Vladimír Kražel.
Žlto-modrí na jar bodujú oveľa častejšie ako na jeseň, no stále sú v pásme zostupu. Pod čiarou zostali aj po stredajšom triumfe.
"Keď sme minulý rok chytili dobrú fazónu, hneď sme sa odlepili zo spodných priečok a zachránili sa v predstihu. V tejto sezóne je to iné. Jeseň sme si pokašľali, o to viac teraz musíme bojovať. Už v nedeľu nás čaká ďalší zápas v Skalici, kde tiež potrebujeme bodovať," konštatoval Kražel, ktorý mal proti Prešovu na rukáve kapitánsku pásku, keď zaskočil za potrestaného Jaroslava Kolbasa.
"Určite ma za to chlapci v šatni skasírujú, ale keďže ja držím kasu, tak si to ukorigujem," s úsmevom uzavrel.
S takým prístupom úspešní nebudú
Kým v trebišovskom tábore vládla po trojbodovom zisku výborná nálada, na strane porazeného Tatrana hráčom veľmi do reči nebolo.
Nečudo, veď Šarišania si touto prehrou výrazne skomplikovali cestu za záchranou.
"Dlho sa pre nás zápas vyvíjal dobre, avšak naša hra v ofenzíve bola úplne nulová. Vzadu to síce nejako ukopeme, ale vpredu si nevytvoríme žiadnu šancu. Hráme alibisticky, hneď sa zbavujeme lopty, no hráme úplne zle. A čo sa týka bojovnosti, o tom ani nehovorím," nekládol si servítku pred ústa kapitán hostí Miroslav Keresteš.
Dvadsaťdeväťročný stopér, ktorý sa v zime vrátil do Prešova po pôsobení u našich západných susedov pokračoval v kritike do vlastných radov aj naďalej:
"Chlapci si musia začať uvedomovať, že hrajú za nejaký klub a o záchranu, ale zatiaľ im to nedochádza."
Nad najstarším slovenským futbalovým klubom sa zmráka a jeho hráči budú mať čo robiť, aby zabránili druhému vypadnutiu za sebou.
Aktuálne strácajú Prešovčania na dvanásty Šamorín, ktorý je prvý nad pásmom zostupu, štyri body.
"Ostatné mužstvá bojujúce o záchranu povyhrávali, takže to nevyzerá dobre. Musíme sa skonsolidovať, v sobotu nás čaká ďalší zápas. Avšak takýmto prístupom, aký máme, určite neuspejeme."